KOMISIJOS REGLAMENTAS (EB) Nr. 931/2005
2005 m. birželio 6 d.
iš dalies keičiantis Tarybos reglamento (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių I, II, III B ir VI priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių (1), ypač į jo 28 straipsnį,
kadangi:
(1)
Priėmus 2004 m. rugsėjo 7 d. Komisijos reglamentą (EB) Nr. 1810/2004, iš dalies keičiantį Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo (2) I priedą, būtina iš dalies pakeisti ir Reglamento (EB) Nr. 517/94 I priedą.
(2)
Pagal Europos bendrijos ir Serbijos Respublikos susitarimo dėl prekybos tekstilės gaminiais išvadas, Serbijos Respublikai taikomas 1993 m. spalio 12 d. Tarybos reglamentas (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (3). Atitinkamai reikėtų panaikinti Reglamento (EB) Nr. 517/94 II, III B ir VI prieduose pateikiamas nuorodas į Serbijos Respubliką. Priešingai, tiek Juodkalnijos Respublika, tiek Kosovas, kaip jis yra apibrėžtas 1999 m. birželio 10 d. Jungtinių Tautų Saugumo Tarybos 1244 rezoliucijoje, yra atskiros muitų teritorijos ir dėl to jas reikėtų atskirai paminėti šio reglamento II, III B ir VI prieduose. Dėl to Juodkalnijos Respublikai ir Kosovui, remiantis tinkamiausiu vertinimo pagrindu, t. y. šalių gyventojų skaičiumi, buvo nustatyti nauji kvotų dydžiai.
(3)
Todėl Reglamentą (EB) Nr. 517/94 reikėtų atitinkamai iš dalies pakeisti; siekiant aiškumo, reikėtų visiškai pakeisti I, II, III B ir VI priedus.
(4)
Šiame reglamente numatytos priemonės atitinka Reglamento (EB) Nr. 517/94 25 straipsniu įsteigto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 I, II, III B ir VI priedai pakeičiami remiantis šio reglamento priedu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 6 d.